U New Yorku otvoren Muzej mira
Putem ovog muzeja ostvaren je miran suživot triju etničkih zajednica u naselju Crown Heights: afričko-američke, karipske i židovske
Ovaj muzej posvećen dijalogu i pomirenju nalazi se svega nekoliko metara od mjesta gdje je 1991. dijete dvoje imigranata s Kariba slučajno pregazio auto kojeg je vozio jedan ortodoksni Židov U Brooklynu, multi-etničkom predgrađu New Yorka, otvoren je muzej posvećen aktivistima za mir koji su na pozitivan način utjecali na život u bruklinskoj četvrti Crown Heights. 1991. godine tu su vladale napetosti između afričko-američke i karipske zajednice s jedne strane, te ortodoksnih Židova s druge. Napetosti su se u jednom trenutku rasplamsale i u ulično nasilje. Novi muzej opipljiv je znak da napori ka mirnom suživotu triju grupa donose rezultate. U Multikulturalnom muzeju mira mogu se vidjeti slike Jamesa E. Davisa, Afro- Amerikanca i pokojnog gradskog vijećnika New York Citiyja. Muzej je i nazvan po ovom lokalnom aktivistu, osnivaču organizacije ‘Love Yourself Stop the Violence’. Ovaj muzej posvećen dijalogu i pomirenju nalazi se svega nekoliko metara od mjesta gdje je 1991. dijete dvoje imigranata s Kariba slučajno pregazio auto kojeg je vozio jedan ortodoksni Židov. Nakon toga izbilo je trodnevno nasilje u kojem je iz osvete ubijen jedan mladi Židov te nanesena šteta u iznosu od nekoliko milijuna dolara. Kako kaže Betty Bogan koja već dugo živi u četvrti Crown Heights, mnogi Amerikanci afričkog podrijetla i pripadnici karipske zajednice tih ranih devedesetih godina nisu bili zadovoljni sa situacijom u svojoj četvrti. Smatrali su da ih gradske vlasti zakidaju – navodili su, recimo, primjer da je hitna pomoć prekasno stigla da spasi život djetetu koje je pogazio ortodoksni Židov. Također, ne-židovsko je stanovništvo Crown Heightsa smatralo da ih okolni židovski biznisi eksploatiraju. Betty Bogan objašnjava osjećaje njezine zajednice: "Tada su mladi preuzeli stvar u svoje ruke i pobunili se – zbog toga što su osjećali da ih se ne poštuje." Betty Bogan pritom dodaje da je upravo tada James Davis najviše pridonio zajednici. On se borio za uzajamno poštovanje i slogu. Želio je živjeti uz druge na dostojanstven način. Dok su nemiri još trajali, lokalne su vlasti pozvale vođe sve tri zajednice na otvorenu diskusiju o međusobnim razlikama, kako bi se pronašlo rješenje. Brat Jamesa Davisa, Geoffrey Davis, upravitelj Muzeja mira, kaže da je Koaliciji Crown Heights i njegovom bratu zajednička bila jedna osnovna poruka: "Naši su ljudi bili jako nezadovoljni. To je trenutak kada morate imati dobre vođe. Čelnici sve tri strane bili su pozvani na razgovor. Ja sam imao određeni utjecaj i mogao sam prići mladima. Rabinu su bliži bili stariji ljudi iz židovske zajednice. Moj brat mogao je utjecati na žene afričkog podrijetla. Svi smo morali udružiti svoje resurse kako bi došli do rješenja. I uspjeli smo.’" Jedan od konkretnih rezultata tih napora je projekt “sigurnih ulica” ostvaren u partnerstvu gradske policije, afričko-američke i karipske zajednice te dobrovoljaca koji su patrolirali ulicama, a koji su prije nemira bili isključivo Židovi. Geoffrey Davis je posebno ponosan na nedavno otvoreni Centar za meditaciju, projekt kojeg su financirale lokalne organizacije poput njegove te Židovsko vijeće naselja Crown Heights. Tu svi zajedno rade na rješavanju sukoba između i unutar grupa. Osim toga, u centru se održavaju i otvorene radionice s tečajevima o vodstvu i poduzetništvu. "To nije bilo moguće devedesetih. Također, smanjile su se pritužbe o financijskoj situaciji jer su nam resursi sada pošteno raspodijeljeni po zajedničkim projektima. Sada u trgovinama u glavnoj ulici rade i crnci. Dug je to put, ali već smo puno toga napravili." Svi su se mještani, međutim, morali uključiti u ovaj proces polako, kaže Rueven Lipkind, Židov koji sada radi za njujorškog senatora afričkog podrijetla. On kaže da su mladi iz svake etničke grupe bili ti koji su često združivali ostale, i to kroz zabavu: "Počeli su izvoditi predstave, koncerte, plesove za djecu, kako bi pokazali da ljudi mogu raditi zajedno. Za pronalaženje rješenja možemo iskoristiti svoje talente. Od nekud moramo početi." Rueven Lipkind kaže da sve tri etničke grupe u Crown Heightsu polako shvaćaju da ih ‘više toga ujedinjuje, nego što ih razdvaja’. U Multietničkom muzeju mira James E. Davis održat će se uskoro nekoliko izložbi. Jedna će biti o dobročinstvima pokojnog rabina hasidske sekte Chabad. Druga će biti posvećena afro-američkom svećeniku, doktoru Johnnyju Rayu Youngbloodu, koji je pomogao tisućama ljudi u odvikavanju od ovisnosti o drogama, a treća će biti posvećena reggae glazbeniku i borcu za mir s Jamajke, Bobu Marleyju.